b"\n_START_ARTICLE_\nFredorada\n_START_PARAGRAPH_\nUna fredorada o onada de fred \xc3\xa9s un per\xc3\xadode de temperatures molt baixes associat amb la invasi\xc3\xb3 del territori per masses d'aire polar o continental._NEWLINE_Pel que respecta a la pen\xc3\xadnsula Ib\xc3\xa8rica l'arribada de masses d'aire procedents de latituds altes \xc3\xa9s possible tot l'any. Tanmateix el major nombre d'invasions d'aquest tipus t\xc3\xa9 lloc de novembre a abril i especialment el desembre, gener i febrer, mentre que s\xc3\xb3n molt poc freq\xc3\xbcents durant els mesos d'estiu i excepcionals el juliol. S'ha de tenir en compte que no totes les inversions o adveccions d'origen septentrional resulten g\xc3\xa8lides i constitueixen aut\xc3\xa8ntiques onades de fred. Aquesta denominaci\xc3\xb3 acostuma a reservar-se exclusivament a aquelles que provoquen unes davallades termom\xc3\xa8triques excepcionals capaces de deixar un senyal important en el medi natural i d'ocasionar trastorns en el paisatge humanitzat, motiu pel qual arriben a transcendir als mitjans de comunicaci\xc3\xb3 i causar impacte en l'opini\xc3\xb3 p\xc3\xbablica._NEWLINE_Les fredorades hivernals acostumen a explicar-se m\xc3\xa9s que per la simple invasi\xc3\xb3 d'aire de zones normalment fredes pel previ refredament de la massa d'aire en aquests llocs i el seu despla\xc3\xa7ament posterior cap a les latituds m\xc3\xa9s al sud. _NEWLINE_Les entrades o adveccions d'aire fred es produeixen gaireb\xc3\xa9 exclusivament quan la traject\xc3\xb2ria mitjana seguida pels vents de l'oest de latituds mitjanes o westerlies, aconsegueix el seu m\xc3\xa0xim descens en latitud, la qual cosa t\xc3\xa9 lloc durant els mesos d'hivern, i a m\xc3\xa9s el seu \xc3\xadndex de circulaci\xc3\xb3 zonal \xc3\xa9s molt baix o hi ha una situaci\xc3\xb3 de bloqueig d'aquesta circulaci\xc3\xb3."